รถขนเงินหยุดเข้าพื้นที่ม็อบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

หยุดเติมเงินตู้เอทีเอ็มพื้นที่ชุมนุม แบงก์เปิดทำการขรก.ไม่ได้หยุด
โพสต์ทูเดย์ — รถขนเงินคุมเข้ม งดเติมเงินตู้เอทีเอ็มแหล่งชุมนุม 
นายสมโภชน์ อินทรานุกูล ประธานกรรมการบริษัท สยามแอ๊ดมินนิสเทรทีฟ แมเนจเม้นท์ หรือแซมโก้ ซึ่งเป็นบริษัทให้บริการขนส่งเงินและบริการเติมเงินในตู้เอทีเอ็ม เปิดเผยว่า บริษัทได้มีการประสานกับธนาคารพาณิชย์ ที่จะงดการเข้าไปให้บริการเติมเงินตู้กดเงินสดอัตโนมัติ (เอทีเอ็ม) ในบริเวณเส้นทางที่มีการชุมนุมกัน เช่น บริเวณถนนราชดำเนิน สะพานผ่านฟ้าลีลาศ เนื่องจากมีความเสี่ยง และหากเกิดปัญหาบริษัทประกันจะไม่รับผิดชอบ
สำหรับการบริการรับส่งเงินให้กับสาขาธนาคารพาณิชย์อื่นๆ นั้นยังปกติไม่น่ามีปัญหา 
“ตู้เอทีเอ็มมีจุดที่ล่อแหลมถือว่าอันตรายมาก บริษัทไม่สามารถรู้ว่าจะเป็นคนดีคนร้าย ทำให้มีความเสี่ยงที่จะไปเติมเงินในตู้เอทีเอ็มในแหล่งที่มีการชุมนุม คิดว่าธนาคารและลูกค้าคงเข้าใจในสถานการณ์” นายสมโภชน์ กล่าว 
นอกจากนี้ บริษัทได้เพิ่มความเข้มงวดและมีมาตรการรักษาความปลอดภัยในบริษัทและรถขนส่งเงิน รวมทั้งมีทีมงานที่จะติดตามข่าวความเคลื่อนไหวของการชุมนุมอย่างต่อเนื่องว่ามีความเคลื่อนไหวไปในเส้นทางใด จะได้หลีกเลี่ยงการใช้เส้นทางดังกล่าว รวมทั้งกำชับพนักงานให้เพิ่มความระมัดระวังไม่ให้เข้าไปใกล้บริเวณที่มีการชุมนุมประท้วง
นายวีรวัฒน์ ปัณฑวังกูร รองกรรมการผู้จัดการ ธนาคารกสิกรไทย กล่าวว่า วันที่ 15 มี.ค. สาขาธนาคารจะเปิดให้บริการตามปกติยังไม่มีการสั่งปิดสาขา ซึ่งขณะนี้ผู้บริหารได้ติดตามสถานการณ์ตลอดเพื่อประเมินเหตุการณ์ 
นายวีรวัฒน์ กล่าวว่า หากลูกค้าเดินทางไม่สะดวก สามารถเดินทางไปยังสาขาในห้างสรรพสินค้าได้ เพราะไม่มีนโยบายสั่งหยุดสาขาในห้างสรรพสินค้าแน่นอน 
อย่างไรก็ตาม ในวันที่ 15 มี.ค. จะเป็นวันจ่ายเงินเดือนนั้น ระบบการชำระเงินของธนาคารได้เตรียมพร้อมตามปกติ 
รายงานข่าวจากธนาคารกรุงเทพ แจ้งว่าทุกสาขาจะเปิดทำการปกติในวันที่ 15 มี.ค. ยังไม่มีคำสั่งเปลี่ยนแปลงให้ปิดทำการ
ธนาคารอาคารสงเคราะห์ (ธอส.) แจ้งว่าจะปิดทำการที่สาขาราชดำเนิน และสาขาบุญศิริ (ใกล้ศาลเจ้าพ่อเสือ)
นายสถิตย์ ลิ่มพงศ์พันธุ์ ปลัดกระทรวงการคลัง กล่าวว่า ในวันที่ 15 มี.ค. ข้าราชการกระทรวงการคลังจะยังทำงานตามปกติ ยังไม่มีคำสั่งให้หน่วยงานใดหยุดงาน หากสถานการณ์เปลี่ยนไปจะต้องหารือกับ รมว.คลังอีกครั้ง